Die oorsprong van die Christelike geloof - www.bybelkennis.co.za
"In point of fact, it is impossible to say of the God whom the Biblical revelation shows us, that He is the author of Evil. But Calvin tries in vain to eliminate this conclusion from his doctrine of predestination. Here, too, his argument simply ends in saying: 'You must not draw this conclusion!'—an exhortation which cannot be obeyed by anyone who thinks." – Emil Brunner
Hoekom het die Christelike geloof ontstaan? Dit was die vroeë dissipels se geloof dat Jesus uit die dood opgestaan het. Die Jode het geen begrip gehad van 'n Messias wat nie Israel se vyande sou oorwin nie, maar as 'n misdadiger aan die kruis sou hang nie. Messias vir hulle was 'n persoon wat die respek van Jode en Romeine sou afdwing en die troon van Dawid weer in Jerusalem sou vestig. Maar die dissipels was oortuig dat Jesus die beloofde Messias was – 'n Messias wat nie geheers het nie, wat verneder is en deur sy vyande doodgemaak is.
Nêrens in die antieke Joodse tekste word van so 'n Messias gepraat nie. Vir hulle moes Jesus se kruisdood hulle hoop vernietig het.
Hoekom het die Jesus beweging voortgegaan? Die dissipels het opreg geglo dat God Jesus uit die dood opgewek het. Die opstanding keer die katastrofe van die kruisdood om. Daarom sê Petrus tydens sy toespraak op pinksterdag: God het hierdie Jesus wat julle gekruisig het, Here en Christus gemaak (Handelinge 2:36). Reg van die begin af was Jesus se opstanding universeel in die kerk aanvaar.
Daar is verskille in die weergawes van die opstanding tussen die evangelies. Die historiese feit van Jesus se opstanding berus nie op hierdie besonderhede nie. Oor die basiese feite stem die vier evangelies saam. Kleiner afwykings in die opstandingsverhale beïnvloed nie die saak nie.
Is Jesus se opstanding die beste verduideliking vir al hierdie gebeure – die leë graf, Jesus se verskynings na sy dood en die ontstaan van die Christelike kerk?